Πρωτοβουλία του Βασιλείου της Ισπανίας για την ίδρυση του Ευρωπαϊκού Ινστιτούτου Αστυνομικών Μελετών

(2002/C 42/10)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1, το άρθρο 30 παράγραφος 2 στοιχείο δ), το άρθρο 31 στοιχεία γ) και ε), το άρθρο 32, το άρθρο 34 παράγραφος 1 και το άρθρο 34 παράγραφος 2 στοιχείο γ),

την πρωτοβουλία του Βασιλείου της Ισπανίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Στην Ευρωπαϊκή Ένωση έχουν αναληφθεί πρωτοβουλίες προκειμένου να επιτευχθεί η συνεργασία μεταξύ των κρατών μελών για το σχεδιασμό αποτελεσματικών πολιτικών δημόσιας ασφάλειας και, στο πλαίσιο αυτής της συνεργασίας και σύμπραξης, διάφορα ινστιτούτα αστυνομικών μελετών και κρατών μελών διεξάγουν άτυπες ετήσιες συναντήσεις με σκοπό τη δημιουγία ενός δικτύου.

(2) Ο άτυπος και ανοικτός χαρακτήρας του δικτύου αυτού, που δεν έχει σαφώς καθορισμένη και κλειστή δομή ούτε οργανική και επιχειρησιακή βάση, μειώνει την αποτελεσματικότητά του, δυσχεραίνει τις διαδικασίες λήψης αποφάσεων και κωλύει την αντικειμενική αξιολόγηση των ερευνών και των πορισμάτων του, με αποτέλεσμα να μην είναι δυνατή η εφαρμογή των συστάσεών του.

(3) Το πρόγραμμα δράσης του Συμβουλίου και της Επιτροπής όσον αφορά την άριστη δυνατή εφαρμογή των διατάξεων της συνθήκης του Άμστερνταμ για τη δημιουργία ενός χώρου ελευθερίας, ασφάλειας και δικαιοσύνης ορίζει ότι, για την ανάπτυξη της ευρωπαϊκής συνεργασίας, πρέπει να λαμβάνονται υπόψη τα εθνικά συμφέροντα και οι κοινές προσεγγίσεις, όπως και οι ενδεχόμενες διαφορές, και να εξασφαλίζεται ότι τα λαμβανόμενα μέτρα ανταποκρίνονται σε υπαρκτές ανάγκες και να επιφέρουν προστιθέμενη αξία.

(4) Το Ευρωπαϊκό Συμβούλιο του Τάμπερε στις 15 και 16 Οκτωβρίου 1999, διευκρινίζει ότι οι πολίτες δικαιούνται να αναμένουν από την Ένωση να αντιμετωπίσει την απειλή κατά της ελευθερίας και των ατομικών δικαιωμάτων τους, την οποία συνιστά η οργανωμένη ή μη εγκληματικότητα, και ότι για να αντιμετωπισθεί αυτή η απειλή χρειάζεται κοινή προσπάθεια πρόληψης και καταπολέμησης.

(5) Η Επιτροπή, στον πίνακα αποτελεσμάτων για την παρακολούθηση της προόδου όσον αφορά τη δημιουργία χώρου ελευθερίας, ασφάλειας και δικαιοσύνης στην Ευρωπαϊκή Ένωση, που αντιστοιχεί στο δεύτερο εξάμηνο του 2001, όρισε ότι θα πρέπει να αποδίδεται σημασία αφενός, στην ανάπτυξη της δυνατότητας καθενός από τα διάφορα μέσα για την εφαρμογή της αστυνομικής συνεργασίας (Ευρωπόλ, Eurojust, Ευρωπαϊκή Αστυνομική Ακαδημία, Επιχειρησιακή Ομάδα Εργασίας των Ευρωπαίων Αρχηγών Αστυνομίας) και, αφετέρου, στη διασφάλιση του συντονισμού τους, ώστε να μπορούν να λειτουργούν συμπληρωματικά και να αποφεύγουν την καταβολή περιττών ή ασυμβίβαστων μεταξύ τους προσπαθειών.

(6) Το Ευρωπαϊκό Κοινοβούλιο τονίζει στο Συμβούλιο, στο ψήφισμά του σχετικά με την πρόοδο της δημιουργίας ενός χώρου ελευθερίας, ασφάλειας και δικαιοσύνης κατά το 2000, ότι πρέπει να ληφθεί υπόψη ο αντίκτυπος της προσεχούς διευρύνσεως της Ευρωπαϊκής Ένωσης και να καθιερωθεί ένα πλαίσιο συνεργασίας μεταξύ της Ευρωπόλ, της Eurojust και των άλλων οργανισμών που είναι επιφορτισμένοι με την καταπολέμηση της εγκληματικότητας,

ΑΠΟΦΑΣΙΖΕΙ:

ΤΙΤΛΟΣ Ι

Οργάνωση

Άρθρο 1

1. Δημιουργείται Ευρωπαϊκό Ινστιτούτο Αστυνομικών Σπουδών, εφεξής καλούμενο "Ινστιτούτο".

2. Με την επιφύλαξη των μελλοντικών εξελίξεων που ενδέχεται να προκύψουν από τις διατάξεις του άρθρου 9, στο αρχικό του στάδιο το Ινστιτούτο οργανώνεται υπό μορφή δικτύου, με τη συνένωση των εθνικών ινστιτούτων κατάρτισης και ερευνών των κρατών μελών στον τομέα της ασφάλειας, τα οποία συνεργάζονται στενά προς τούτο.

3. Το έργο του Ινστιτούτου συνίσταται στην εφαρμογή των προγραμμάτων και πρωτοβουλιών που υιοθετούνται από το Συμβούλιο, κατόπιν προτάσεως του διοικητικού συμβουλίου, σε σχέση με το φαινόμενο της εγκληματικότητας γενικά, τις αιτίες, τις εκδηλώσεις του και τον αντίκτυπο ή τις επιπτώσεις του στην κονωνία και τις δομές της Ευρωπαϊκής Ένωσης.

Άρθρο 2

1. Οι διευθυντές των εθνικών ινστιτούτων κατάρτισης ή ερευνών απαρτίζουν το διοικητικό συμβούλιο του Ινστιτούτου. Στην περίπτωση που πλείονες διευθυντές προέρχονται από το ίδιο κράτος μέλος, συναποτελούν μια αντιπροσωπεία.

2. Στο διοικητικό συμβούλιο προεδρεύει ο διευθυντής ενός εθνικού ινστιτούτου κατάρτισης και ερευνών του κράτους μέλους που ασκεί την προεδρία του Συμβουλίου. Το διοικητικό συμβούλιο συνέρχεται τουλάχιστον μία φορά ανά προεδρία. Καταρτίζει με ομοφωνία τον εσωτερικό του κανονισμό.

3. Στο διοικητικό συμβούλιο κάθε αντιπροσωπεία έχει μία ψήφο. Αντιπρόσωποι της Γενικής Γραμματείας του Συμβουλίου, της Επιτροπής, της Ευρωπόλ και της Eurojust, μεταξύ άλλων, καλούνται να συμμετάσχουν στις συνεδριάσεις, ως παρατηρητές, χωρίς δικαίωμα ψήφου. Τα μέλη του διοικητικού συμβουλίου μπορούν να συνοδεύονται από ειδικούς.

Άρθρο 3

1. Το διοικητικό συμβούλιο αποφασίζει για το ετήσιο πρόγραμμα δραστηριοτήτων και ερευνών (αντικείμενο ή θέματα των μελετών, μεθοδολογία, διάρκεια). Εγκρίνει, ενδεχομένως, πρόσθετα προγράμματα και πρωτοβουλίες.

2. Το διοικητικό συμβούλιο καταρτίζει την ετήσια έκθεση πεπραγμένων του Ινστιτούτου.

3. Οι αποφάσεις του διοικητικού συμβουλίου που αναφέρονται στις παραγράφους 1 και 2 λαμβάνονται με ομοφωνία και στη συνέχεια διαβιβάζονται στο Συμβούλιο, το οποίο σημειώνει ότι έλαβε γνώση και αναλαμβάνει την ευθύνη αυτών. Κάθε παρατήρηση του Συμβουλίου λαμβάνεται δεόντως υπόψη από το διοικητικό συμβούλιο.

Η ετήσια έκθεση πεπραγμένων του Ινστιτούτου διαβιβάζεται ωσαύτως, προς ενημέρωση, στο Ευρωπαϊκό Κοινοβούλιο και την Επιτροπή.

Άρθρο 4

1. Το διοικητικό συμβούλιο συγκροτεί μια μόνιμη γραμματεία η οποία επικουρεί το Ινστιτούτο στα αναγκαία για τη λειτουργία του διοικητικά καθήκοντα και στην εφαρμογή του ετήσιου προγράμματος δραστηριοτήτων και ερευνών και, ενδεχομένως, των πρόσθετων προγραμμάτων και πρωτοβουλιών. Η γραμματεία αυτή μπορεί να δημιουργηθεί σε ένα από τα εθνικά ινστιτούτα κατάρτισης και ερευνών. Το Συμβούλιο αποφασίζει για τον τόπο όπου θα έχει την έδρα της η γραμματεία.

2. Η γραμματεία διοικείται από ένα διοικητικό διευθυντή, ο οποίος διορίζεται από το διοικητικό συμβούλιο για θητεία τριών ετών.

3. Όλες οι αποφάσεις του διοικητικού συμβουλίου που αφορούν τη γραμματεία λαμβάνονται με ομοφωνία.

Άρθρο 5

1. Η γραμματεία διαχειρίζεται τον προϋπολογισμό του Ινστιτούτου, βάσει δημοσιονομικού κανονισμού.

2. Το κόστος εφαρμογής των μέτρων που εγγράφονται στο ετήσιο πρόγραμμα που αναφέρεται στο άρθρο 3 παράγραφος 1, καθώς και οι δαπάνες λειτουργίας το Ινστιτούτου, βαρύνουν από κοινού τα κράτη μέλη. Για το σκοπό αυτό, η ετήσια συνεισφορά κάθε κράτους μέλους καθορίζεται με βάση το ακαθάριστο εθνικό προϊόν (ΑΕΠ), σύμφωνα με την κλείδα κατανομής που χρησιμοποιείται για τον καθορισμό του στοιχείου ΑΕΠ των ιδίων πόρων που προορίζονται για τη χρηματοδότηση του γενικού προϋπολογισμού της Ευρωπαϊκής Ένωσης. Κάθε έτος, το ΑΕΠ του προηγούμενου έτους αποτελεί τη βάση αναφοράς που χρησιμοποιείται για κάθε κράτος μέλος.

3. Ο δημοσιονομικός κανονισμός και ο ετήσιος προϋπολογισμός του Ινστιτούτου καταρτίζονται από το διοικητικό συμβούλιο με ομόφωνη απόφασή του και υποβάλλονται προς έγκριση στις κυβερνήσεις των κρατών μελών που συνέρχονται στα πλαίσια του Συμβουλίου.

4. Οι ακόλουθες δαπάνες βαρύνουν τον προϋπολογισμό του Ινστιτούτου:

α) η προετοιμασία, η εφαρμογή και η αξιολόγηση του ετήσιου προγράμματος δραστηριοτήτων και ερευνών·

β) η αμοιβή των εξωτερικών συνεργατών·

γ) τα έξοδα ταξιδιού των μελών του διοικητικού συμβουλίου, κατ' ανώτατο αριθμό δύο ανά κράτος μέλος, για τις συνεδριάσεις του·

δ) η γενική λειτουργία της γραμματείας, εκτός των αποδοχών των μελών της·

ε) το κόστος κάθε άλλης πρωτοβουλίας που αποφασίζεται από το διοικητικό συμβούλιο ή αναλαμβάνεται από τον διοικητικό διευθυντή, σύμφωνα με το δημοσιονομικό κανονισμό·

στ) επιστροφή, κατ' αναλογία προς τις συνεισφορές των κρατών μελών, των δαπανών των κρατών μελών προς καταβολή των αποδοχών των μελών της γραμματείας.

5. Με την επιφύλαξη των αιτήσεων που υποβάλλουν τα κράτη μέλη και κατόπιν εντολής του διοικητικού συμβουλίου, η γραμματεία μπορεί να υποβάλει στην Επιτροπή σχέδια ή προγράμματα κατάρτισης και ερευνών προς συγχρηματοδότηση, εφόσον αυτά εντάσσονται στον τομέα που καλύπτουν τα προγράμματα του προϋπολογισμού τα οποία διαχειρίζεται η Επιτροπή.

ΤΙΤΛΟΣ ΙΙ

Στόχοι και καθήκοντα

Άρθρο 6

1. Βελτιστοποιώντας τη συνεργασία μεταξύ των διαφόρων εθνικών ινστιτούτων κατάρτισης και ερευνών, το Ινστιτούτο έχει ως στόχο να συμβάλει στη δημιουργία ενός σώματος τεχνικών και επιστημονικών γνώσεων στους τομείς της καταπολέμησης του εγκλήματος και της τήρησης της δημόσιας τάξης και ασφάλειας, το οποίο θα διευκολύνει τα όργανα που είναι επιφορτισμένα με την αστυνομική εκπαίδευση και την αστυνομική συνεργασία στην άσκηση των καθηκόντων τους.

2. Το Ινστιτούτο έχει τους ακόλουθους στόχους:

α) γνώση, μελέτη και ανάλυση των κοινωνικοοικονομικών και πολιτικών διαδικασιών που επηρεάζουν την ασφάλεια·

β) προώθηση δραστηριοτήτων μελέτης και έρευνας των εγκληματικών φαινομένων και των μορφών εγκλήματος·

γ) ενοποίηση των ερευνητικών κριτηρίων και εργαλείων, ώστε τα αποτελέσματα των αναλύσεων να μπορούν να εξιοποιηθούν στις αστυνομικές δραστηριότητες·

δ) προώθηση κοινών στρατηγικών όσον αφορά συγκριτικές έρευνες που ευνοούν την ανάπτυξη επιτόπιων επιχειρήσεων ή επιχειρήσεων τις οποίες έχουν αρχίσει ήδη οι αρμόδιες τοπικές αρχές·

ε) συνεργασία με τα όργανα της Ένωσης κατά το σχεδιασμό των πολιτικών ασφαλείας, μέσω της κατάρτισης κατάλληλων προτάσεων·

στ) προώθηση κοινών ερευνητικών σχεδίων·

ζ) δημιουργία δικτυωμένων βάσεων δεδομένων, συμπεριλαμβανομένων των μηχανισμών αναζήτησης, προσιτών σε όλους τους παράγοντες που υπάγονται στο Ινστιτούτο·

η) προώθηση της συνεργασίας μεταξύ του Ινστιτούτου και άλλων ακαδημαϊκών ιδρυμάτων πανεπιστημιακού χαρακτήρα.

3. Το Ινστιτούτο προσφέρει τη συνεργασία του στα ινστιτούτα των υποψηφίων για προσχώρηση στην Ευρωπαϊκή Ένωση χωρών, καθώς και της Ισλανδίας και της Νορβηγίας.

Άρθρο 7

Για την πραγματοποίηση αυτών των στόχων, το Ινστιτούτο μπορεί, ιδίως να αναλαμβάνει τις ακόλουθες δράσεις:

α) προγραμματισμός, σχεδιασμός και εκτέλεση μελετών, ερευνών και εκθέσεων, με πρωτοβουλία του Ινστιτούτου ή κατόπιν αιτήσεως των διαφόρων οργάνων της Ένωσης·

β) διοργάνωση σεμιναρίων και συναντήσεων με στόχο την εναρμόνιση των μεθοδολογιών και τεχνικών που χρησιμοποιούνται κατά την έρευνα, μελέτη και ανάλυση·

γ) πρόταση κοινών μεθοδολογιών έρευνας και ανάλυσης·

δ) διαβίβαση των αποτελεσμάτων των ερευνών και μελετών στα όργανα της Ένωσης·

ε) δημοσίευση και διάδοση των αποτελεσμάτων των μελετών, ερευνών και μεθοδολογιών του Ινστιτούτου·

στ) δημιουργία πολυτομεακών ομάδων εργασίας με εξειδίκευση στις διάφορες πτυχές των φαινομένων που επηρεάζουν την ασφάλεια·

ζ) καθιέρωση σχέσεων συνεργασίας με τους οργανισμούς της Ένωσης που διενεργούν επιστημονικές τεχνικές και κοινωνικο-πολιτικές έρευνες·

η) δημιουργία ενός συνόλου γνώσεων που θα επιτρέπει να εντοπίζονται οι καινοτομίες στους διάφορους τομείς της επιστήμης, με στόχο την προσαρμογή ή εφαρμογή τους στο πεδίο της δημόσιας ασφάλειας.

Άρθρο 8

Το Ιστιτούτο μελετά, κατά περίπτωση, τη δυνατότητα συμμετοχής στις δραστηριότητές του των υπαλλήλων και του λοιπού προσωπικού των κοινοτικών οργάνων και οργανισμών.

Το Ινστιτούτο μπορεί να συνεργάζεται με τα εθνικά ινστιτούτα αστυνομικών μελετών και ερευνών κρατών που δεν είναι μέλη της Ευρωπαϊκής Ένωσης. Δημιουργεί ιδίως σχέσεις με τα ινστιτούτα των υποψήφιων για προσχώρηση στην Ευρωπαϊκή Ένωση χωρών, καθώς και με αυτά της Ισλανδίας και της Νορβηγίας.

Το Ιστιτούτο συνεργάζεται επίσης με τους αρμόδιους σε ευρωπαϊκό επίπεδο οργανισμούς στον τομέα των τεχνικών και επιστημονικών ερευνών, όπως [...]

Άρθρο 9

Το αργότερο κατά το τρίτο έτος αφότου η παρούσα απόφαση παράγει αποτελέσματα, το διοικητικό συμβούλιο υποβάλει στο Συμβούλιο έκθεση σχετικά με τη λειτουργία και το μέλλον του Ινστιτούτου.

Άρθρο 10

Η παρούσα απόφαση παράγει αποτελέσματα από την επόμενη ημέρα της εκδόσεώς της από το Συμβούλιο.

Εφαρμόζεται από την 1η Ιανουαρίου 2003.

...

Για το Συμβούλιο

Ο Πρόεδρος

...